પશ્ચિમ બંગાળમાં યોજાયેલી પંચાયતોની ચૂંટણીએ દેશનું ધ્યાન એટલા માટે ખેંચ્યું છે કે અત્યાર સુધીની ચૂંટણીમાં સૌથી હિંસક ચૂંટણી આ હતી. સત્તા મેળવવા બોમ્બ અને બંદૂકનો ઉપયોગ એ પશ્ચિમ બંગાળની પંચાયતની ચૂંટણીમાં સામાન્ય બાબત રહી હતી. રાજ્યના રપમાંથી ૧પ જિલ્લામાં હિંસા ફાટી નીકળી હતી. એટલું જ નહીં, ૧૩ લોકોનાં મોત અને ૪૭ લોકો ઘાયલ થયા હતાં. મત માટે લોહી રેડાયું હતું. સોમવાર તા. ૧૪ મી મેના રોજ પશ્ચિમ બંગાળમાં ત્રિસ્તરીય પંચાયતો માટે મતદાન થયું હતંુ. પંચાયતોમાં સત્તા પર કબજો જાળવી રાખવા માટે હિંસા પર શાસક પક્ષ તૃણમૃલ કોંગ્રેસના કાર્યકતાઓ બેફામ બનીને ઊતર્યા હતા અને મતદાન કેન્દ્રો પર ભયનો માહોલ ઊભો કર્યો હતો તેવો વિપક્ષી દળોએ આરોપ મૂક્યો છે. જે રીતે પશ્ચિમ બંગાળની પંચાયતોની ચૂંટણીમાં હિંસા વચ્ચે મતદાન થયું એ લોકશાહી મૂલ્યો માટેના અનેક સવાલો ઊભા કરે છે. શાંતિ, સદ્ભાવના, સુરક્ષા જેવા શબ્દો શું ચૂંટણીના પ્રચાર પૂરતા જ મર્યાદિત છે તેવા સવાલો આ પ્રકારની ચૂંટણી જોયા પછી થયા વગરના રહેતા નથી.